Savjetovanje s javnošću za Prijedlog uredbe o tijelima u sustavu upravljanja i kontrole za provedbu programa iz područja konkurentnosti i kohezije za financijsko razdoblje 2021. – 2027.

Obrazloženje trajanja savjetovanja

Zakonom o institucionalnom okviru za korištenje fondova Europske unije u Republici Hrvatskoj (»Narodne novine«, br. 116/21., u daljnjem tekstu: Zakon) uspostavljen je institucionalni okvir za korištenje fondova Europske unije u okviru podijeljenog upravljanja počevši od financijskog razdoblja 2021. – 2027. koji, pored ostalog, obuhvaća i programska tijela u Sustavu upravljanja i kontrole za provedbu programa iz područja konkurentnosti i kohezije za financijsko razdoblje 2021. – 2027. (u daljnjem tekstu: Sustav) kako slijedi: tijelo državne uprave nadležno za poslove regionalnoga razvoja i fondova Europske unije kao Upravljačko tijelo, tijelo državne uprave nadležno za poslove financija kao Tijelo nadležno za računovodstvenu funkciju i pravna osoba s javnim ovlastima nadležna za poslove revizije sustava provedbe programa Europske unije kao Tijelo za reviziju.

Zakonom su određena programska tijela u Sustavu te je istim propisano da Upravljačko tijelo može delegirati dio svojih funkcija na jedno ili više tijela, pri čemu zadržava cjelokupnu odgovornost za provedbu tih funkcija kao i da će Vlada Republike Hrvatske uredbom odrediti nadležne institucije koje obavljaju ulogu spomenutih tijela određenih Zakonom te razraditi njihove međusobne odnose, funkcije i odgovornosti, u skladu sa njihovim zakonski propisanim djelokrugom i mjerodavnim pravnim propisima EU-a, ovisno o specifičnostima pojedinog programskog dokumenta za čiju se provedbu sustav uspostavlja.

Prijedlogom uredbe osigurava se provedba Uredbe (EU) 2021/1060 Europskog parlamenta i Vijeća od 24. lipnja 2021. o utvrđivanju zajedničkih odredaba o Europskom fondu za regionalni razvoj, Europskom socijalnom fondu plus, Kohezijskom fondu, Fondu za pravednu tranziciju i Europskom fondu za pomorstvo, ribarstvo i akvakulturu te financijskih pravila za njih i za Fond za azil, migracije i integraciju, Fond za unutarnju sigurnost i Instrument za financijsku potporu u području upravljanja granicama i vizne politike (SL L 231, 30.6.2021., dalje u tekstu: Uredba (EU) 2021/1060).

Prijedlogom uredbe, a u skladu sa Zakonom i s odredbama Uredbe (EU) 2021/1060 kojom su utvrđene funkcije i odgovornosti na razini države članice, određuju se na razini programa nacionalne institucije kojima Upravljačko tijelo delegira dio svojih funkcija, kao i njihove funkcije i odgovornosti. Navedeno je obveza, a slijedom toga i obveza i odgovornost države članice. Ujedno, radi se o prijedlogu propisa čije donošenje je neophodno za provedbu programa u financijskom razdoblju 2021.-2027. kojima se provode fondovi Unije.

Slijedom svega istaknutoga, savjetovanje se provodi u trajanju 15 dana.